Twee sterf toe sloot invalFoto: ANA Twee konstruksiewerkers is dood nadat ŉ sloot wat hulle vir stormwaterpype gegrawe het op hulle ingeval het. Die voorval het Donderdag in Kommetjieweg in Sun Valley buite Kaapstad gebeur. Cape Medical Response het op sy Facebook-blad geskryf paramedici het gehelp om drie mans uit die sloot te grawe nadat dit ingeval het. Twee mans is op die toneel dood terwyl die derde per helikopter na ŉ hospitaal geneem is. Die Wes-Kaapse polisie het die voorval in ŉ verklaring bevestig. “Die omstandighede rondom die dood van twee mans, onderskeidelik 30 en 40 jaar oud, wie se liggame uit ŉ sloot by ŉ bouperseel in Kommetjieweg gegrawe is, word ondersoek,” lui die verklaring. Luidens die verklaring word ŉ geregtelike doodsondersoek gedoen.